SKRIFTLIG FORESPØRGSEL E-1065/01

af Bart Staes (Verts/ALE) til Kommissionen

(5. april 2001)

Om: Samordning af Sensus-projektet

Samordningen af Sensus-projektet er overdraget til en vis Stephan Bodenkamp. Officielt arbejder denne person for Amt für Auslandsfragen (Kontoret for Udlandsanliggender) i München. Af en dom, som er afsagt af en domstol i München (den 20. december 2000), fremgår det, at Stephan Bodenkamp egentlig hedder Christoph Kionowski, og at han er agent for den tyske efterretningstjeneste, Bundesnachrichtendienst. Den pågældende skulle i mellemtiden være blevet suspenderet.

1. Har Kommissionen kendskab til, at samordningen af Sensus-projektet er overdraget Stephan Bodenkamp/Christoph Kionowski, som er agent for den tyske efterretningstjeneste? I bekræftende fald, hvorfor har Kommissionen overdraget ham samordningen af Sensus-projektet?

2. Vil Kommissionen fratage Stephan Bodenkamp/Christoph Kionowski samordningen af Sensus-projektet, fordi han er agent for det tyske efterretningsvæsen? I benægtende fald betror Kommissionen fortsat Stephan Bodenkamp/Christoph Kionowski samordningen af Sensus-projektet?

3. Vil Kommissionen fratage Stephan Bodenkamp/Christoph Kionowski samordningen af Sensus-projektet i betragtning af, at en domstol i München har dømt ham for forfalskning af en kontrakt med en tysk teknologivirksomhed som et led i Sensus-projektet? I benægtende fald hvorfor betror Kommissionen på trods heraf fortsat Stephan Bodenkamp/Christoph Kionowski samordningen af Sensus-projektet?

4. Vil Kommissionen fratage Stephan Bodenkamp/Christoph Kionowski samordningen af Sensus-projektet i betragtning af, at han er blevet suspenderet fra det tyske efterretningsvæsen? I benægtende fald hvorfor betror Kommissionen på trods heraf fortsat Stephan Bodenkamp/Christoph Kionowski samordningen af Sensus-projektet?

Svar afgivet på Kommissionens vegne af Erkki Liikanen

(2. august 2001)

Amt für Auslandsfragen (AfA) blev koordinator for Sensus-projektet på et sent stadium i kontraktforhandlingsfasen på forslag af de øvrige deltagere i projektet. De tjenestegrene i Kommissionen, der tog sig af forhandlingerne, havde intet at indvende mod dette forslag, da AfA i kraft af sin medvirken ved tidligere projekter og som regeringsinstans havde den nødvendige baggrund for at engagere sig i projektet såvel som den administrative kompetence og det økonomiske fundament til at kunne styre et så stort og komplekst projekt som Sensus. Tilsvarende blev Stephan Bodenkamp som teknisk direktør for AfA anset for at være velegnet som projektleder. Kommissionen var på tidspunktet for kontraktens underskrivelse ikke orienteret om, at Stephan Bodenkamp var ansat i den tyske Bundesnachrichtendienst (BND).

På begæring af det medlem af Kommissionen, der er ansvarligt for erhvervspolitikken og informationssamfundet, har Generaldirektoratet for Informationssamfundet indledt en intern revision af styringen af Sensus-projektet. Afhængigt af resultaterne af den interne revision og under skyldig hensyntagen til de informationer, der er tilgået Kommissionen, vil denne i givet fald træffe yderligere forholdsregler. Disse kan eventuelt omfatte en anmodning til AfA om at udnævne en anden koordinator for Sensus-projektet.